Coordination des collectifs marée noire du littoral atlantique
8 place de la Gare de l’État – case postale nº8 – 44276 NANTES CEDEX 2
Tel. 06 08 54 41 04 ou 06 09 45 57 60
Fax 02 40 35 96 56

Nantes, 4 de decembro do 2002

Ó señor Presidente da República
Ó señor Primeiro Ministro

Señor Presidente da República
Señor Primeiro Ministro, 

Despois do naufraxio do Prestige á altura de Galicia, vostedes manifestaron a necesidade de tomar medidas prementes co fin de evitar novas catástrofes.
Dende hai décadas, os sindicatos e especialistas sinalaron os paradoxos do transporte marítimo mundial, no que as máis numerosas regulamentacións internacionais existen ó mesmo tempo que o incumprimento, sempre en aumento, das regras da prudencia máis elemental. 
Pensamos que é función dos gobernos o teren a vontade política de abordar estas contradiccións. ¿A quen serven unhas medidas espectaculares, aparentemente tranquilizadoras, se non tratan o fondo do problema?
Dende febreiro do 2000, a Coordinadora dos colectivos marea negra do litoral atlántico afronta a necesidade de establecer a responsabilidade penal e financeira dos verdadeiros ordenantes, é dicir, a responsabilidade dos principais actores do transporte marítimo.
Recentemente, o director de transportes e enerxía da Comisión Europea admitiu publicamente que esta cuestión esencial non estaba en vía de solución. Opinamos que lles corresponde a Vostedes tomar unha decisión sobre este asunto: aqueles que corren riscos en prexuízo eventual da poboación e do medio ambiente non deben escapar ás consecuencias dos seus actos. O delicto ecolóxico debe constituírse en lei.
Débese acabar coa lóxica económica que leva ós actores do transporte marítimo a utilizar as embarcacións máis baratas e, polo tanto, as menos fiables. 
Só o poder público dos estados é capaz de deter estes comportamentos. 
O noso movemento e o que se está a desenvolver en Galicia mobilizan a centos de milleiros de cidadáns e a centos de organizacións que reclaman esta esixencia fundamental. 

Reciban, señor Presidente da República e señor Primeiro Ministro, o noso máis atento saúdo. 

Para a Coordinadora dos colectivos marea negra
Christian HAZEBROUCK
Jean Claude HERVÉ
.../...

PD:  Quedan sen adoptarse decisións urxentes relativas a Francia e ó seu goberno. Estas foron obxecto de numerosas intervencións da Coordinadora dos colectivos marea negra dende hai dous anos:
- a ratificación de convencións internacionais da OIT (Organización Internacional do Traballo), decidida durante o CIADT (Comité Interministerial para a mellora e o desenvolvemento do territorio) de Nantes en febreiro do 2000, está aínda á espera;
- a posta ó día dos planes departamentais POLMAR, en asociación cos colectivos locais e coas asociacións medioambientais e cidadáns. Só temos en coñecemento a existencia dun marco deses planes a nivel nacional;
- a contratación de controladores e do persoal necesario;
- a renovación e modernización (aparentemente abandonados...) do material de supervivencia e de intervención: remolcadores de alta mar, helicópteros, buques anticontaminación...
- localización da Axencia de Seguridade Marítima Europea...